Saková, Denisa, ministerka vnútra SR (2019-10-17):
Ďakujem veľmi pekne za slovo. Vážený pán predsedajúci, dovoľte, aby som prečítala odpoveď od pani ministerky. „Ja ako ministerka a lekárka vo svojich vystúpeniach, to pani ministerka napísala, „budem vždy zdôrazňovať dôležitosť očkovania. Očkovanie patrí medzi najefektívnejšie spôsoby prevencie proti závažným infekčným ochoreniam, ktorým možno predchádzať očkovaním. Preto aj podpora očkovania chápaná ako prioritná oblasť verejného zdrav..., preto je aj podpora očkovania chápaná ako prioritná oblasť verejného zdravotníctva. V oblasti očkovania je venované zvýšené úsilie edukácií nielen rodičov, ale aj ostatnej verejnosti na rôznych fórach. Téma povinného očkovania je prezentovaná verejnosti v printových a v elektronických médiách, takisto na internetových a sociálnych sieťach. Na regionálnych úradoch verejného zdravotníctva sú zriadené napríklad poradne očkovania, kde odborníci z oblasti epidemiológie poskytujú rodičom bezplatné konzultácie v súvislosti s očkovaním. Význam povinného očkovania, ako aj riziko, ktoré hrozí dieťaťu v prípade, že nebude očkované približujú taktiež očkujúci lekári. Pri zabezpečení vzdelávacích aktivít postupujú regionálne úrady verejného zdravotníctva koordinovane a úzko spolupracujú so Slovenskou epidemiologickou a vakcionologickou spoločnosťou a inými odbornými spoločnosťami. Cieľom je chrániť zdravie verejnosti znížením, resp. stabilizovaním počtu neočkovaných detí v rámci povinného očkovania z dôvodu odmietnutia a zvýšením počtu osôb očkovaných odporúčaným očkovaní a zároveň posilniť dôveru odbornej, aj laickej verejnosti v očkovanie. Na podporu očkovania boli realizované úspešné projekty ako Hodnota očkovania, Očkovanie hrou a viaceré kampane. Každoročne sa Slovenská republika zapája do Európskeho imunizačného týždňa zameraného na podporu imunizácie. Túto kampaň podporujú všetky krajiny euroregiónu, niektoré regionálne a národné organizácie vrátane Detského fondu OSN, UNICEF, a Európskeho centra pre prevenciu a kontrolu chorôb. V rámci podpornej kampane imunizácie Úradu verejného zdravotníctva Slovenskej republiky na svojej internetovej stránke každoročne uverejňuje očkovací kalendár na daný rok. Ide o praktickú a zrozumiteľnú pomôcku pre odbornú a laickú verejnosť, kde si záujemca nájde základné informácie o povinnom a odporúčanom očkovaní pre bežnú populáciu. Túto pomôcku v printovej podobe Úrad verejného zdravotníctva v spolupráci so Všeobecnou zdravotnou poisťovňou distribuuje pre tehotné ženy v poradniach, taktiež pre tehotné a rodičky v pôrodniciach v Slovenskej republike. Vzhľadom na dôležitosť a význam očkovania je potrebné, tak ako aj doteraz, naďalej vykonávať osvetu v rámci imunizácie, poskytovať laickej a odbornej verejnosti relevantné informácie a argumenty nielen o význame očkovania, ale aj o možných nežiadúcich účinkoch po očkovaní, médiá, webové stránky, sociálne siete, edukačné materiály a podobne. Ďalej je potrebné vykonávať edukáciu očkujúcich lekárov o potrebe informovať rodičov detí pred výkonom očkovania o význame očkovania pre ich dieťa, ale aj možných nežiaducich účinkoch očkovania, ďalej apelovať na očkujúcich lekárov, aby individuálne a citlivo, aby individuálne pristupovali k očkovaniu každého dieťaťa a dodržiavali indikácie a kontraindikácie očkovania, zabezpečovať naďalej systém kvality a bezpečnosti očkovacích látok. Cieľom očkovania je čo najúčinnejšie chrániť jednotlivca, ale aj celú spoločnosť pred závažnými infekčnými ochoreniam. Ďakujem veľmi pekne.